**Karen Bit Vejle** (født 5. juni 1958 i Ejby i Danmark) er en dansk-norsk kunstner. Hun bruker bare mellomnavnet Bit som signatur på sine verk og produkter. Hun var bosatt i Trondheim i årene fra 1984 til 2014, og flyttet deretter tilbake til Danmark.

Vejles primære kunstart er psaligrafi, kunsten å skape bilder av papir ved å klippe mønstre og motiver. Et psaligrafisk verk er formet av et stort sammenhengende stykke papir og er klippet utelukkende med saks. 

Hun har oppdrag og utstillinger i Norden, Europa forøvrig, USA og Asia. London-galleriet Adrian Sassoon er hovedforhandler av hennes verk. Rundt 2010 startet hun et kunstnerisk samarbeid, «Paper dialogues», med den kinesiske papirkunstneren Xiaoguang Qiao. Dette resulterte i en utstilling som har vært vist i flere land. Med utgangspunkt i papirklippenes mønster har hun også designet andre produkter, som pledd, duker og servise. 

> Det er mye humor i Karen Bit Vejles billedverden, humor og evnen til å se gleden i de små tingene. Bildene hennes er fengslende forundringspakker. Men like ofte fanger hun ettertrykkelig alvor og temaer ment for engasjement og refleksjon.
> 
> 
> S. Guttormsen
> 
>

Bakgrunn
--------

Danskene har tradisjon for å klippe dekorasjoner av papir til jul og sende vers og hilsener på mønsterklippet papir, såkalte gækkebrev, til påske. Karen Bit Vejle har klippet i papir siden hun var liten, men da først og fremst i forbindelse med disse høytidene. 

Da hun var 16 år, fikk hun se en mann som klippet silhuetter i papir. Hun ble så inspirert at hun straks gikk hjem og begynte å klippe selv. Siden klippet hun nesten daglig, først for å oppøve teknikken til hun mestret de symmetriske klipp som fremkommer ved at man bretter og klipper. Deretter videreutviklet hun sine klipp med asymmetriske motiver i tillegg til de symmetriske ornamentene og mønstrene. 

I mange år var papirklippingen en fritidsbeskjeftigelse, først mens hun studerte nordiske språk og massekommunikasjon ved Aalborg Universitet, og senere da hun arbeidet ved Ringve Museum og deretter som prosjektleder og journalist i NRK. 

I 2006 fikk hun diagnosen kronisk utmattelsessyndrom (ME). Hun måtte slutte i sin stilling i NRK, men kunne etter en tid ta opp igjen sitt psaligrafiske arbeid, ettersom dette arbeidet kan utføres i hennes eget tempo med innlagt nødvendig hvile.

Karriere
--------

Bits verk *Sjostakovitsj' 1. pianotrio opus 8*, 5x1,05 m. Bestillingsverk til Vinterfestspillene i Bergstaden, 2008.  Foto: Helle S. Andersen Bit viderefører en tradisjon, en teknikk som på 1700-tallet var viktig i silhuett-portrettfremstilling, og en kunst som blant andre H.C. Andersen var utøver av. Som i hans tilfelle finnes det alltid en historie i Bits psaligrafiske verk. I 2009 var hun invitert til å holde en utstilling i museet H.C. Andersens Hus i Odense.

Hennes tidligste arbeider var preget av et ønske om å utforske ornamentikkens matematikk. De senere arbeidene er i høyere grad motivert ut fra et kontemplativt perspektiv.

I 2007 ble hun nominert til fylkeskunstner i Sør-Trøndelag. 

I 2008 hadde hun sin første separatutstilling i Nordenfjeldske Kunstindustrimuseum i Trondheim. Der viste hun 69 klipp, skapt gjennom 25 år. Klippene vakte oppsikt. Over 7000 mennesker så utstillingen.

I årene etter debututstillingen har Vejle arbeidet innenfor to ulike felt. Hennes kunstneriske medium er fortsatt 20-grams papir, og hennes verktøy er saksen. Hovedvekten er, som tidligere, på psaligrafiske verk (unika); men hun utvikler også motiver og mønstre for kommersielle produkter, der hennes karakteristiske klipp er overført til andre materialer. Uansett sluttprodukt skaper og klipper hun alltid selv originalmotivet.

I 2013 var hun årets olsokkunstner under Olsokdagene på Stiklestad. I tillegg til rundt 40 andre originale papirklipp, stilte hun her for første gang ut verket *St. Olav*. Det er 72 cm bredt og 115 cm høyt, og viser Olav den hellige både som vikingkonge og helgen.

I 2015 utformet hun kunstverket som gis til mottagere av Trondheim kommunes mangfoldspris. Prisen består av ti psaligrafiske blader som er kopier av Bits originalklipp. Bladene er hver for seg unike, med ulikt fargevalg på enkelte detaljer. Alle bladene er signert og nummerert.

Senere har hun hatt flere større oppdrag, prosjekter og utstillinger. Noen av dem er beskrevet nedenfor. Hun er også kommet inn i kunsthandler Adrian Sassoons internasjonale stall av kunstnere og skal stille ut i Gallery Adrian Sassoon.

TINDEFILM har laget dokumentarfilm om Vejle. I 2015 ble *BIT – Ballerina Bulldog* nominert som årets beste dokumentarfilm ved BIFF.

### Psaligrafiske verk

Da Britannia Hotel i Trondheim feiret 120-årsjubileum i 2007, hadde de bestilt et verk av Vejle. Hun laget et 185x150 cm papirklipp som viser hotellets historie. I 2008 var hun festspillkunstner ved Vinterfestspillene i Bergstaden. Det fem meter lange og en meter høye *Sjostakovitsj' 1. pianotrio opus 8* ble laget til denne anledningen. 

Hun har hatt større utsmykkingsoppdrag for blant annet Trondheim kommune, Hilton Copenhagen Airport Hotel og for motehuset Hermès.

Høsten 2015 leverte hun en klippet altertavle til den nye kirken ved Sverresborg kirkesenter i Trondheim. Tavlen er 200 cm bred og 300 cm høy. Den er montert mellom glassplater og lyssettes, så det kan brukes i ulike sammenhenger.

### Ballerina Bulldog

Ballerina Bulldog utstilt på Jamtli i Östersund, mai 2015 Foto: Kj. Lie 
En viktig figur i Vejles kunst er «Ballerina Bulldog», en tilsynelatende sart, men likevel sterk, ballerina. Målsetningen med Ballerina Bulldog-konseptet er å fremkalle refleksjon over vår egen indre styrke og øke bevisstheten om ansvaret vi har for egne livsvalg. Konseptet er basert på Søren Kierkegaards filosofi:

> Den danske filosofen Søren Kierkegaard har sagt at når vi går på livsveien, kommer vi til et punkt der den deler seg i to. Vi må velge, og så går vi videre. Og når vi har gått et stykke, deler veien seg igjen og vi kan ta et nytt og kanskje klokere valg. Det er det vidunderlige.
> 
> 
> Karen Bit Vejle til Bergens Tidende
> 
> 

Ballerina Bulldog fantes opprinnelig i 25 papirklipp, laget i 2011. Hun fremstilles med ulike attributter, av kunstneren kalt «power tools». Disse redskapene (tools) skal symbolisere hennes indre styrke (power), og vise hvordan hun tar grep og kontroll over eget liv når hun bruker dem for å slåss for rettferdighet, skjønnhet og glede. Noen eksempler på power tools: «låsen» – for å minne henne på at samhold og lojalitet gir styrke; «sommerfuglen» – for å minne henne på at hun alltid kan forandre seg, og «humlen» – det umulige er mulig, bare du vil det nok.

Senere er konseptet utviklet. Ballerina Bulldog fremstilles ofte på utstillingsåpninger av en levende ballerina som opptrer med en bulldog ved sin side, og det er laget en animasjonsfilm om og med henne.

### Utstillinger (utvalg)

> Det er to grunnleggende forskjeller på maleri og papirklipp, eller psaligrafi, som det også ­kalles. Den ene er at når jeg lyssetter papirbildene, blir skyggene de skaper en del av kunstverket. Den andre forskjellen er at hvis en maler gjør en feil, kan han male over den. Hvis jeg klipper feil, er hele verket ødelagt og jeg må starte forfra igjen. Nøyaktigheten er også viktig. Det handler om brøkdeler av en millimeter for at figurene skal bli riktige.
> 
> 
> Karen Bit Vejle
> 
> 

Debututstillingen, *Med saksen som pensel*, er siden 2008 vist i flere museer og gallerier i Norden og USA, der den vises med tittelen *Scissors for a brush*. Noen av utstillingsstedene er listet nedenfor. Utstillingene er ikke identiske. Antall verk er det samme, men kunstneren foretar utskiftninger med nye klipp underveis.

* 2008 Nordenfjeldske Kunstindustrimuseum, Trondheim.
* 2009 Hå gamle prestegard, Hå.
* 2009 Blaafarveværket, Modum.
* 2009 KUNSTEN, Ålborg.
* 2010 H.C. Andersens Hus, Odense.
* 2010 Nordens hus, Reykjavik.
* 2010 Verkaranta, Tammerfors.
* 2011 Maihaugen, Lillehammer. Hennes store vandreutstilling hang mesteparten av året i Maihaugens store sal. 80 000 mennesker besøkte utstillingen.
* 2012 Kalmar slott, Kalmar.
* 2013 Nordic Heritage Museum, Seattle, USA
* 2014 Turnblad Mansion, Minneapolis, USA
* 2015 Bryggens Museum og Alvøen hovedgård, Bymuseet i Bergen
* 2016 Hadeland Glassverk
* 2016 Malmø Slott, Sverige
* 2016 Hallands kulturhistoriska museum, Sverige.
* 2016 Juensuu Art Museum, Finland
* 2017 Hardanger Museum, Norge
* 2017 Helsinki Design Museum, Finland
* 2018 TEFAF, New York
* 2018 HOMO FABER, Venezia, Italien

Karen Bit Vejle har deltatt på flere gruppeutstillinger, blant annet utstillingen *Slow art* ved Nationalmuseum i Stockholm (mai 2012–februar 2013).

### Paper dialogues

Rundt 2010 startet «Paper dialogues», et kunstnerisk samarbeid, en dialog, mellom den kinesiske papirkunstneren Xiaoguang Qiao og Karen Bit Vejle. De to kunstnerne har svært ulik uttrykksform, men arbeidet frem mot en felles utstilling, der begge viser sine unike papirklipp i store formater. Et hovedtema i verkene de skapte, var dragen i både kinesisk og norsk kultur og ornamentikk. Utstillingen ble først vist i Beijing høsten 2014, deretter i Shanghai samme høst. Våren 2015 kom den til Norge, først til Vigelandsmuseet i Oslo, deretter til Nordenfjeldske Kunstindustrimuseum.

### Sjablongmalerier

Et av Bits sjablongmalerier, brukt på plakaten til utstillingen ved Bergen bymuseum i 2015
Vejle klipper alltid i dobbelt lag papir. Dette gjør at hun får to identiske klipp. Det ene beholdes i sin ensfargete originalversjon, mens det andre kan benyttes som sjablong for en annen type kunstverk, sjablongmaleri, der det som er det psaligrafiske verkets mellomrom fremstår med farge i det sprøytemalte maleriet, mens papirklippets motiv fremstår hvite. Sjablongmaleriet ligner dermed papirklippet, men uten dets lys- og skyggevirkninger. 

Sjablongmaleriene ble første gang utstilt i Alvøen hovedbygning ved Bymuseet i Bergen i 2015.

### Center for papirkunst

Våren 2018 åpnet Vejle, sammen med sin datter Zeleste Kolstad Vejle, «Center for papirkunst» i Hune ved Blokhus i Danmark. Vejles psaligrafiske verk vil utgjøre en kjernedel av den faste utstillingen. I tillegg vil det være temporære utstillinger av dansk og internasjonal papirkunst.

Produktdesign
-------------

Vejle har laget en egen serie med masseproduserte papirklipp-dekorasjoner og kort. De fremstilles ved hjelp av laserteknologi med utgangspunkt i hennes originalklipp og produseres og forhandles av firmaet Bit Papercut AS.

Hun har designet pledd og duker for Røros Tweed, dåpspledd for Nidarosdomen og servise for Porsgrunds Porselænsfabrik. 

Da Åge Aleksandersen markerte sin 60-årsdag med plateutgivelse i 2009, ga han Karen Bit Vejle i oppdrag å designe forsiden på de to CD-boksene. Det store originalklippet er med på Vejles vandreutstilling. Alexandersen bruker det hjerteformete «våpenskjoldet» i flere sammenhenger, blant annet som scenedekor under konserter.

I 2011 var Karen Bit Vejle årets designer ved Maihaugen.

Hun har designet smykker, dekorasjoner og andre produkter for det danske firmaet Georg Jensen.

Referanser og fotnoter
----------------------

1. ↑   Fyns Amts Avis, www.fyens.dk, besøkt 24. april 2018[Hentet fra Wikidata]
2. 1 2   Guttormsen (2008)
3. ↑  Guttormsen (2008), s. 7
4. ↑  Opstad (2015), s. 32
5. ↑  Odense bys museer om H.C. Andersen, papirklipp og fortellinger (besøkt 2. juni 2015)
6. ↑  om historiefortelleren Bit, fra papercutart.no (besøkt 2. juni 2015)
7. ↑  «Museets omtale av utstillingen». Arkivert fra originalen 22. oktober 2016. Besøkt 2. juni 2015.
8. ↑  Næsheim, E. (2009) «Klippene som vekker oppsikt». *Stavanger Aftenblad*, 31. januar 2009, s. 35
9. ↑  Christiansen, Per «Klipp fra liv og myter». *Adresseavisen*, 20. juli 2013, del to, s. 8
10. ↑  Opstad (2015), s. 61
11. ↑  Adrian Sassoons offisielle nettsted (besøkt 7. juni 2015)
12. ↑  «http://tindefilm.no/portfolio-items/bit/ Tindefilms nettsted, med kort omtale av filmen». Arkivert fra originalen 22. desember 2015. Besøkt 13. desember 2015.  Ekstern lenke i `|title=` (hjelp)
13. ↑  «Bergen Festivalens opplisting av de nominerte». Arkivert fra originalen 17. mars 2016. Besøkt 13. desember 2015.
14. ↑  Opstad (2015), s. 123
15. ↑  NRKs omtale av prosjektet, også med et kort, filmet intervju med Bit om arbeidet (besøkt 6. juni 2015)]
16. ↑  Artikkel om prosessen og symbolikken
17. ↑  video med Karen Bit Vejle som forteller om Ballerina Bulldog under utstillingen på Kalmar slott i 2012 (sett 2. juni 2015)
18. ↑  Opstad (2015), s. 55
19. 1 2  Gorseth, Olav (21. mars 2015) «Symbolmettet papirkunst». I: Bergens Tidende
20. ↑  Alle power tools er beskrevet på Facebook-siden Ballerina Bulldog
21. ↑  «Ballerina Bulldog»s Facebook-side (besøkt 7. juni 2015)
22. ↑  Andersen, Ole-Einar (2010) «Papirklipp går Norden rundt». I: *Adresseavisen*, del 3, 25. september 2010
23. ↑  Intervju med Bit i Drammens tidende, i forbindelse med utstillingen på Blaafarveværket
24. ↑  Museets omtale av utstillingen
25. ↑  Museets omtale av utstillingen Arkivert 24. mars 2012 hos Wayback Machine.
26. ↑  Gran, Annemona (2012) «Karen Bit Vejle». *Adresseavisen*, 14. januar 2012, s. 7
27. ↑  Slottets presentasjon av utstillingen
28. ↑  «Hallands kulturhistoriske museum om utstillingen». Arkivert fra originalen 7. juli 2016. Besøkt 18. oktober 2016.
29. ↑  Utstillingskatalog for *Slow art*. Les i fulltekst Arkivert 7. mars 2014 hos Wayback Machine.
30. ↑  Sande, Bård (30. september 2014) «Klipper for Kina-dialog». I: *Adresseavisen*, s. 23]
31. ↑  «om utstillingen på Vigelandsmuseets nettsted». Arkivert fra originalen 12. mars 2015. Besøkt 9. mars 2015.
32. ↑  Lohne, Jørgen (14. oktober 2014) «Gir dragehjelp i kinesisk motbakke». I: *Adresseavisen*
33. ↑  Bymuseets informasjon om sjablongmaleriutstillingen (besøkt 6. juni 2015)
34. ↑  «En eventyrlig historie – Nyt center for papirkunst i Nordjylland - Kunstavisen». *Kunstavisen* **(engelsk)**. Besøkt 23. mars 2018.
35. ↑  Andersen, Ole-Einar (2010) «Bits gode hjelpere». *Adresseavisen*, 30. oktober 2010, s. 8
36. ↑  «Bit Papercuts offisielle nettsted». Arkivert fra originalen 11. november 2021. Besøkt 6. juni 2015.
37. ↑  Dåpspleddene produseres også av Røros Tweed
38. ↑  Opstad (2015), s. 85
39. ↑  Maihaugens informasjon om prosjektet[*død lenke*]
40. ↑  Georg Jensens informasjon om Bit, med bilder av flere av produktene Arkivert 22. oktober 2014 hos Wayback Machine. (Besøkt 4. juni 2015)

Litteratur
----------

* Andersen, Ole-Einar (2008) «Eventyrlig klippedebut». *Adresseavisen*, 3. mai 2012, s. 1
* Boelskifte, Else (2012) «Magi med broderisaksen». *Jyllandsposten*, 12. august 2012, s. 8–9
* Guttormsen, Sissel (red.)(2008) *Med saksen som pensel, psaligrafi*. Trondheim, K.B. Vejle
* Guttormsen, Sissel (2009) «Med saksen som pensel» I: *Kunst for alle*, nr. 3, s. 48–49
* N.N. (2012) «Kunstner med store klipp». I: *Kapital*, årg. 42, nr. 15, s. 116–118
* Opstad, Jan-Lauritz (2013) *Master of paper-cut : Karen Bit Vejle*. Stockholm, Arvinius + Orfeus. ISBN 978-91-87543-00-5

Eksterne lenker
---------------

* Karen Bit Vejles offisielle nettsted
* *Bit in action*; 2 minutter 45 sekunders film av Tor Sivertstøl. (2015?)
* *På tomandshånd med Karen Bit Vejle*; 30 minutters TV-intervju i H.C. Andersens Hus. TV2/Fyn, 20. februar 2010. Publisert på vimeo.com
* Offisielt nettsted for «Paper Dialogues», kunstnersamarbeidet mellom Xiaoguang Qiao og Karen Bit Vejle] (Besøkt 9. mars 2015)
* Georg Jensens informasjon om Bit, med bilder av flere av produktene (Besøkt 4. juni 2015)

|  |  |
| --- | --- |
| Oppslagsverk/autoritetsdata | BIBSYS **·** VIAF **·** GND **·** LCCN **·** ISNI
 |